Toijalan Metallityöväen Ammattiosasto 169 ry. Veteraanijaoston toimintakertomus vuodelta 2013.

Kertomusvuoden toiminta sisälsi osittain jo perinteisiksikin muodostuneita tapahtumia, hyväksyttyä toimintasuunnitelmaa noudattaen. Ammattiosaston myöntämä taloudellinen tuki ja vuoden aikana hankitut paremmat toimitilat antavat hyvät puitteet toiminnalle. Liiton, lähinnä aluejärjestöjen veteraanitoimintaan antaman taloudellisen tuen lopettaminen, vaikeutti alueellista toimintaa huomattavasti. Vaikkakin ymmärrämme, että liiton tehtävänä on ensisijaisesti hoitaa työikäisten hyvinvoinnin valvontaa, antaa tehty päätös selvän kuvan siitä miten liitto väheksyy sitä joukkoa jotka jo aktiivisen työuransa päättäneinä haluaisivat vapaajäsenten yhteenkuuluvaisuuden parantamista ja liiton pysyvän tärkeässä osassa elämää. Ammattiosaston veteraanitoiminnassa päätös ei ole vaikuttanut, vaan toimintasuunnitelma on kahlattu läpi yhtä suurella aktiivisuudella kuin aikaisemminkin.

Toiminta käynnistyi kulttuurilla. Tampereen Työväenteatterissa käytiin to.21.02 katsomassa Sirkku Peltolan kirjoittamaa ja ohjaamaa komediaa Lento. Mukana oli 38 henkilöä.

Lähimatkailua harrastettiin to.16.05. Matkan aikana tutustuttiin kotimaisen viininvalmistuksen vaikeuksiin, ja maisteltiin valmiita tuotteita Rönvikin viinitilalla Pälkäneellä. Tutustuttiin Syrjysen Trutsitilalla pitkäkaulaisiin ja pienipäisiin Trutseihin, sekä pitkäkarvaiseen ylämaan karjaan. Syömässä käytiin Hauholla, Lautsian Loma ja Kurssikeskuksessa. Mukana oli 41 henkilöä.

Aluejärjestön matka tehtiin 4-6.6 Virossa v. 1302 kaupunkioikeudet saaneeseen Rakveren kaupunkiin. Hotelli Akva Spa oli majapaikkana. Matka jäi monelle mieleen kiirettömästä aikataulusta ja paikkakunnalla valitsevasta rauhallisesta ja turvallisesta ilmapiiristä. Matkaan osallistui alle 100 henkilöä, joista Toijalan ammattiosaston jäseniä seuralaisineen oli 24.

Yhteinen iltapäivä vietettiin la. 16.6 Valkeakosken veteraanien kanssa, Valkeakosken ammattiosaston, Mallasveden rannalla sijaitsevan Ahjoniemen huvilakiinteistön alueella. Perinteeksi muodostuneen tapahtuman ohjelmaan kuului Mölkkykisa, jonka miehistä voitti Seppo ”Ukura” Heinonen, ja naisista oli paras Irja Ryhänen, molemmat tietenkin Toijalasta. Saunontaa, makkaran krillausta, vapaata keskustelua ja höysteenä iso pönttöllinen maittavaa ja tehokasta boolia, väriltään tietenkin punaista, joka raahattiin paikalle Toijalasta . Tätä kaikkea oli kokemassa vain 16 henkilöä Toijalasta ja reilusti alle 10 valkeakoskelaista. Linja-automatkalle lähdettiin to. 25,7 aamulla. Ensimmäinen kohde oli tanssitaiteilija Arja Samulinin omistama ja emännöimä Hyrsylänmutka. Emäntämme esitteli elämäänsä ja Hyrsylänmutkan tarkoitusperää vuolaasti ja hyvin. Rakennus suorastaan pursusi Arjan keräämiä tavaroita ja ulkona oli museoituna vanhoja maatalous ynnä muita tavaroita. Hyvä tutstumiskohde (ja kallis). Ruokailu toimitettiin Kisakallion Urheilukeskuksessa Lohjalla. Mustion linnamuseo oli matkan viimeinen kohde.

Sataman vesibussilaiturilla ongittiin ”Joren poiju” onkikisat. Miestensarjan voitti Erkki Virolainen ja naisista oli paras Tuula Nerama. Osallistujia oli 25.

Miniristeily Viking Gracella Turku-Tukholma- Turku välillä, tehtiin 27-28.8. Matkalla oli mukana 51 henkilöä. Matkan aikana järjestettiin arpajaiset jaoston toiminnan mahdollistamiseksi.

Kauden päätösmatka on jo useamman vuoden ajan tehty Viroon. M.S Silja Europa oli aluksena jolla matka toteutettiin. Matkalle osallistui 50 henkilöä. Matkan aikana järjestettiin ns. ”ison nekan” arpajaiset.

Turinatuokioita pidettiin osaston toimistolla 7. Niihin osallistui 8.-15 henkilöä.

Jaosto järjesti kuluneen vuoden kalastustapahtumat.

Jaoston vetäjä osallistui Häme-Pirkanmaan alueen Veteraanijaoston toimintaa. Jaosto piti kokouksen Metallikellarissa 19.10.

Toiminta rahoitettiin osaston antamalla tuella, osallistujien omakustannusosuuksilla ja arpajaistuotoilla.

Jaoston toimintaa pyöritti seuraava kokoonpano: Jorma Lehtonen, Heikki Paija, Heikki Laakso, Olavi Grönroos ja Ahti Vanhanen.

Akaassa 2.3.2014. Jorma Lehtonen